JESUS WORD GEKRUISIG – WAAROM!
Vergelyk ook Mark. 15:29 – "Die mense wat daar verby geloop het, het Jesus gelaster. Hulle het die kop geskud en gesê: 'Toe, jy wat die tempel afbreek en in drie dae weer opbou! Red jouself en kom van die kruis af.' "
Jesus se kruisiging was nie 'n romantiese gebeurtenis nie, maar skrikwekkend wreed. Tussen twee misdadigers word Hy opgehang. Die geweld van die stamp om die kruis te laat regop staan, maak dat Sy arms uit potjie ruk, Sy spiere skeur. Skok, bloedverlies en hartstilstand bespoedig Sy dood. Nakend, sonder enige klere, hang Hy daar, onherkenbaar vermink en vervorm deur die sonde en pyn van die mensdom. Hy word uitgelewer aan die spot en vernedering van mense wat Hyself geskep het. Terwyl Sy bloed langs die kruis aftap, daag mense wat daar verby loop, Hom uit om Homself te red. "Net so het die priesterhoofde en die skrifgekeerdes ook spottend vir mekaar gesê: 'Ander het hy gered; homself kan hy nie red nie!" (Mark. 15:31).
Ons lewensweg is met dorings bestrooi, daarom is Jesus se kroon van dorings, vir ons 'n hulp langs hierdie weg. Pyn, skande en dood is 'n daaglikse werklikheid. Hoeveel vloek en spot kan ons dra? Dit vat fisies aan ons waar ons dit nie kan vat nie. Die pyn van elke siekte wat ooit op mense gekom het, selfs die verskriklike pyn van elkeen wat 'n geliefde aan die dood afgestaan het, het Jesus fisiek gedra. Hy het die mislukking van elkeen wat sy lewe opgemors het, op Homself geneem deur een van ons te word.
Hy was die een wat "verag en deur die mense verstoot was, 'n man van lyding wat pyn geken het, iemand vir wie die mense die gesig wegdraai. Hy was verag, ons het hom nie gereken nie. Tog het hy óns lyding op hom geneem, óns siektes het hy gedra." Aanvaar in geloof dat Jesus "oor óns oortredings deurboor is, oor óns sondes is Hy verbrysel; die straf wat vir ons vrede moes bring, was op Hom, deur sý wonde het daar vir ons genesing gekom." (Jes. 53:3-5). Met die vier spykers wat Sy liggaam deurboor het, het "Hy my naam in Sy handpalms gegraveer" (Jes. 49:16).
Gebed: Here Jesus, in my geestesoog sien ek U hang daar aan die kruis, naak, stukkend, verbrysel oor my sondes. Geen skoonheid dat ek eintlik na U wil kyk nie, geen voorkoms dat ek van U kan hou nie (Jes. 53:2b). Met afgryse sien ek hoe U gewilliglik U mag en heerlikheid prysgee vir 'n eensame dood. En tog, reik U na my uit, is U bereid om vir my, nederige sondaar, die hoogste prys te betaal. U offer het my seën geword. Vergewe my Jesus dat ek U kruisiging en dood soms as vanselfsprekend aanvaar, of selfs vergeet wat U vir my gedoen het en dat ek U nie genoeg daarvoor dank nie. Mag die werklikheid van U kruis, U soenoffer, vir altyd 'n indruk op my maak en my hart met dankbaarheid vul sodat ek met 'n "Christushart kan leef!" Amen.